*Жоба*

ҚАЗАҚСТАН РЕСПУБЛИКАСЫНЫҢ

ЗАҢЫ

**Жасанды интеллект туралы**

# Осы Заң Қазақстан Республикасының аумағында мемлекеттік органдар, жеке және заңды тұлғалар арасында туындайтын жасанды интеллект саласындағы қоғамдық қатынастарды реттейді, сондай-ақ жасанды интеллектті дамытудың ашықтығын, қауіпсіздігін қамтамасыз ету және оны мемлекеттік қолдау үшін құқықтық және ұйымдастырушылық негіздерді айқындайды.

# **1-тарау. ЖАЛПЫ ЕРЕЖЕЛЕР**

## **1-бап. Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1. жасанды интеллект – интеллектуалдық міндеттерді орындау және шешімдер іздеу мақсатында адамның когнитивтік функцияларына имитациялауға немесе одан асып түсуге мүмкіндік беретін ақпараттық-коммуникациялық технология;
2. жасанды интеллект саласындағы уәкілетті орган (бұдан әрі – уәкілетті орган) – жасанды интеллект саласындағы басшылықты және салааралық үйлестіруді жүзеге асыратын орталық атқарушы орган;
3. жасанды интеллект жүйесі – жасанды интеллект негізінде жұмыс істейтін ақпараттандыру объектісі;
4. жасанды интеллекттің ұлттық платформасының операторы   
   (бұдан әрі – оператор) – өзіне бекітіліп берілген Жасанды интеллекттің ұлттық платформасының дамуы мен жұмыс істеуін қамтамасыз ету жүктелген, Қазақстан Республикасының Үкіметі айқындайтын заңды тұлға;
5. жасанды интеллекттің ұлттық платформасы – деректер кітапханасын жинауға, өңдеуге, сақтауға және таратуға және жасанды интеллект саласында көрсетілетін қызметтерді ұсынуға арналған технологиялық платформа;
6. жасанды интеллект жүйесін немесе оның қызмет нәтижелерін пайдаланушы (бұдан әрі – пайдаланушы) – нақты функцияны және (немесе) міндетті орындау үшін жасанды интеллект жүйесін пайдаланатын немесе жасанды интеллект жүйесі қызметінің нәтижелерін пайдаланатын тұлға;
7. жасанды интеллекттің генеративті жүйесі – биометриялық деректердің өзгеруін (дауыстың, адам бейнесінің, бейнекөріністің, қозғалыстардың өзгеруін және басқаларды), шынайылықтың өзгеруін, сондай-ақ өзге де ұқсас әрекеттердің жүзеге асырылуын қоса алғанда, жасанды интеллект жүйесі қызметінің синтетикалық нәтижелерін генерациялауды жүзеге асыратын жасанды интеллект жүйесі;
8. жасанды интеллект жүйесі қызметінің нәтижесі – бұл ұсынылу нысанына қарамастан ақпарат немесе жасанды интеллект жүйесі өндіретін және (немесе) көрсететін жұмыстар мен көрсетілетін қызметтерді қоса алғанда, әрекет;
9. деректер кітапханасы – құрылымдалған және (немесе) топтастырылған деректер жинағының жиынтығы.

## **2-бап. Жасанды интеллект саласындағы заңнама**

1. Қазақстан Республикасының жасанды интеллект саласындағы заңнамасы Қазақстан Республикасының Конституциясына негізделеді, осы Заңнан және Қазақстан Республикасының өзге де нормативтік құқықтық актілерінен тұрады.

2. Қазақстан Республикасы ратификациялаған халықаралық шарттардың осы Заң алдында басымдығы болады. Қазақстан Республикасы қатысушысы болып табылатын халықаралық шарттардың Қазақстан Республикасының аумағында қолданылу тәртібі мен талаптары Қазақстан Республикасының заңнамасында айқындалады.

## **3-бап. Жасанды интеллект саласындағы қоғамдық қатынастарды мемлекеттік реттеудің мақсаттары мен міндеттері**

1. Жасанды интеллект саласындағы қоғамдық қатынастарды мемлекеттік реттеудің мақсаттары жасанды интеллекттің дамуын қамтамасыз ету және оны адам өмірінің сапасын жақсарту және экономиканың тиімділігін арттыру үшін әртүрлі салаларда енгізуді ынталандыру болып табылады.

2. Жасанды интеллект саласындағы мемлекеттік реттеудің міндеттері:

1) жасанды интеллект саласындағы реттеудің құқықтық және ұйымдастырушылық негізін айқындау;

2) жасанды интеллект жүйелерін пайдалануда, сондай-ақ жасанды интеллект жүйелері қызметінің нәтижелерінде ашықтық пен қауіпсіздікті қамтамасыз ету;

3) жасанды интеллект саласын дамытуға инвестициялар тарту үшін қолайлы жағдайлар жасау;

4) жасанды интеллект саласындағы зерттеулер мен инновацияларды мемлекеттік қолдау болып табылады.

**4-бап. Жасанды интеллект саласындағы қоғамдық қатынастарды реттеу қағидаттары**

Жасанды интеллект саласындағы қоғамдық қатынастарды реттеу мынадай қағидаттарға негізделеді:

1) заңдылық;

2) әділдік және теңдік;

3) ашықтық және түсініктілік;

4) жауаптылық және бақылауда болу;

5) шешім қабылдаудағы адамның әл-ауқатының, ерік-жігерінің басымдығы;

6) құпиялылық пен деректерді қорғау;

7) қауіпсіздік және қорғалу.

**5-бап. Заңдылық**

Жасанды интеллект саласындағы қатынастар субъектілері, мемлекеттік органдар, мемлекеттік органдардың лауазымды адамдар жасанды интеллект саласындағы мемлекеттік реттеуді жүзеге асыру кезінде Қазақстан Республикасы Конституциясының, осы Заңның және Қазақстан Республикасының өзге де нормативтік құқықтық актілерінің талаптарын сақтауға міндетті.

**6-бап. Әділдік және теңдік**

Жасанды интеллект жүйелері нәсіліне, жынысына, жасына, дініне немесе кез келген басқа әлеуметтік, мәдени және жеке сипаттамаларына негізделген кез келген кемсітушілікті болғызбай, әрбір адамның қадір-қасиетін, оның тең құндылығы мен құқықтарын мойындай отырып, теңдік пен әділдікті қамтамасыз ететіндей құрылуға және пайдаланылуға тиіс.

**7-бап. Ашықтық және түсініктілік**

1. Жасанды интеллект жүйесін пайдаланушыларға жасанды интеллект жүйесін дұрыс және мақсатты пайдалануды қамтамасыз ету үшін жасанды интеллект жүйесінің пайдалану және өзге де сипаттамалары мен шектеулері туралы толық ақпарат берілуге тиіс.

2. Өздеріне қатысты жасанды интеллект жүйелері пайдаланыла отырып шешімдер қабылданатын әрбір жеке тұлғаның автоматтандырылған түрде өңдеу тәртібі және ықтимал салдары туралы, автоматтандырылған түрде өңдеуге қарсылық білдіру мүмкіндігі туралы, сондай-ақ өзінің құқықтары мен заңды мүдделерін қорғау тәртібі туралы хабардар болуға құқығы бар.

**8-бап. Жауаптылық және бақылауда болу**

1. Жасанды интеллект жүйесі жасанды интеллект жүйесінің өмірлік циклінің барлық кезеңіндегі рөліне байланысты әрқашан оның меншік иесінің, иесiнің және пайдаланушының бақылауында болуға тиіс.

2. Жасанды интеллект жүйелерін құрумен, пайдаланумен айналысатын барлық субъекті жасанды интеллект жүйелерінің қызметі, сондай-ақ жасанды интеллект жүйесінің өмірлік циклінің барлық кезеңіндегі рөліне сүйене отырып, жасанды интеллект жүйелерінің қызметінің нәтижелері үшін жауапты болады.

**9-бап. Шешімдер қабылдаудағы адамның әл-ауқатының, ерік-жігерінің басымдығы**

Адам, оның құқықтары мен бостандықтары жасанды интеллект жүйелерін құру және пайдалану процестеріндегі ең жоғары құндылық ретінде қаралады. Жасанды интеллект жүйелерін пайдалану кезінде адамның шешімдер қабылдаудағы дербестігі мен ерік-жігерін сақтау шаралары қабылдануға тиіс.

**10-бап. Құпиялылық пен деректерді қорғау**

1. Жасанды интеллект жүйелерін пайдалану дербес деректерді заңсыз жинауды, сақтауды және таратуды болғызбай, деректерді қорғау және құпиялылық талаптары сақталған жағдайда мүмкін болады.

2. Жасанды интеллект жүйелерін пайдалану кезінде олардың қауіпсіз жұмыс істеуі мақсатында дербес деректерді күзету және қорғау жүзеге асырылады, оларды өңдеу жасанды интеллект жүйелерімен жүзеге асырылады, сондай-ақ үшінші тұлғалардың дербес деректерге рұқсатсыз қол жеткізуін болғызбау және заңнама сақтала отырып алынған деректердің сапалы және репрезентивтік жинағын пайдалану жөнінде шаралар қабылданады.

**11-бап. Қауіпсіздік және қорғалу**

1. Жасанды интеллект жүйелері күтпеген салдарлар немесе теріс пайдалану мүмкіндігін болғызбайтын қауіпсіздік пен сенімділік талаптары сақтала отырып құрылуға және пайдаланылуға тиіс.

2. Жасанды интеллект жүйелері қызметінің нәтижелері Қазақстан Республикасының заңнамасына сәйкес болуға тиіс.

3. Ықтимал қатерлердің алдын алу мақсатында тәуекелдерді басқаруды жүргізу және осындай қатерлерді болғызбау үшін шаралар қабылдау қажет.

# **2-тарау. ЖАСАНДЫ ИНТЕЛЛЕКТ САЛАСЫНДАҒЫ МЕМЛЕКЕТТІК БАСҚАРУ**

**12-бап. Қазақстан Республикасы Үкіметінің құзыреті**

Қазақстан Республикасының Үкіметі:

1) жасанды интеллект саласындағы мемлекеттік саясаттың негізгі бағыттарын әзірлейді;

2) жасанды интеллекттің ұлттық платформасының операторын айқындайды;

3) жасанды интеллектті енгізу үшін экономиканың басым секторларының тізбесін бекітеді;

4) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

**13-бап. Мемлекеттік органдардың жасанды интелект саласындағы құзыреті**

1. Уәкілетті орган өз құзыреті шегінде:

1. жасанды интеллект саласындағы мемлекеттік саясатты қалыптастырады және іске асырады;
2. жасанды интеллект саласында салааралық үйлестіруді жүзеге асырады;
3. жасанды интеллект саласындағы нормативтік құқықтық актілерді әзірлейді және бекітеді;
4. Қазақстан Республикасының жасанды интеллект саласындағы заңнамасын жетілдіру жөнінде ұсыныстар әзірлейді;
5. жасанды интеллект жүйесіне арналған құжаттаманың тізбесін бекітеді;
6. ақпараттандыру объектілерін жасанды интеллект жүйелеріне жатқызу өлшемшарттарын бекітеді;
7. тиісті салалардың (аялардың) орталық уәкілетті органдарымен бірлесіп жасанды интеллектті енгізу үшін экономиканың басым секторларының тізбесін әзірлейді;
8. осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

2. Мемлекеттік органдар өз құзыреті шегінде:

1) Жасанды интеллект саласындағы мемлекеттік саясатты іске асыруға қатысады;

2) Жасанды интеллекттің ұлттық платформасының операторына Қазақстан Республикасының Үкіметі бекіткен деректерді басқару жөніндегі талаптарға сәйкес деректерге қолжетімділікті береді;

3) Қазақстан Республикасының Үкіметі бекіткен деректерді басқару жөніндегі талаптарға сәйкес деректер кітапханаларын қалыптастырады;

4) осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

Осы тармақтың 2), 3) тармақшаларының ережелері Қазақстан Республикасының арнаулы мемлекеттік органдарына қолданылмайды.

**14-бап. Жасанды интеллекттің ұлттық платформасы операторының құзыреті**

Жасанды интеллекттің ұлттық платформасы операторының құзыреті:

1) жасанды интеллекттің ұлттық платформасының жұмыс істеуін қамтамасыз ету;

2) жасанды интеллекттің ұлттық платформасын қолдап отыру және жүйелік-техникалық қызмет көрсету;

3) жасанды интеллекттің ұлттық платформасы базасында жасанды интеллект саласындағы көрсетілетін қызметтерді ұсыну;

4) Қазақстан Республикасының Үкіметі бекіткен деректерді басқару жөніндегі талаптарға сәйкес жасанды интеллекттің ұлттық платформасының жұмыс істеуі үшін қажетті деректер кітапханаларын жинау, өңдеу, сақтау болып табылады.

**3-тарау. ЖАСАНДЫ ИНТЕЛЛЕКТ САЛАСЫНДАҒЫ ҚАТЫНАСТАР СУБЪЕКТІЛЕРІНІҢ ҚҰҚЫҚТАРЫ МЕН МІНДЕТТЕРІ**

**15-бап. Жасанды интеллект жүйелерінің меншік иелері мен иелерінің құқықтары мен міндеттері**

1. Жасанды интеллект жүйелерінің меншік иелері мен иелері:

1) жасанды интеллект жүйелерін пайдалану шарттарын айқындауға;

2) жасанды интеллект жүйелеріне өз құқықтарын қорғау жөніндегі шараларды жүзеге асыруға құқылы.

2. Жасанды интеллект жүйелерінің меншік иелері мен иелері:

1) жасанды интеллект жүйелерінің тәуекелдерін басқаруды жүзеге асыруға;

2) рұқсатсыз қол жеткізуден жұмысындағы іркілістерден қорғауды қоса алғанда, жасанды интеллект жүйелерінің қауіпсіздігі мен сенімділігін қамтамасыз ету үшін шаралар қабылдауға;

3) уәкілетті орган бекіткен тізбеге сәйкес жасанды интеллект жүйесіне оның азаматтардың, қоғам мен мемлекеттің қауіпсіздігіне, құқықтары мен мүдделеріне әсер ету дәрежесіне қарай құжаттама жүргізуге;

4) жасанды интеллект жүйелерін пайдаланушыларды олардың жұмыс істеуі мәселелері бойынша қолдауды жүзеге асыруға;

5) пайдаланушыларға жасанды интеллект жүйесінің жұмыс істеу қағидаттары туралы, сондай-ақ пайдаланушының пайдаланылатын деректері туралы ақпарат беруге міндетті.

**16-бап. Пайдаланушылардың құқықтары мен міндеттері**

1. Пайдаланушылар:

1) жасанды интеллект жүйесінің жұмыс істеу қағидаттары туралы, сондай-ақ пайдаланушының пайдаланылатын деректері туралы ақпарат алуға;

2) өзінің дербес деректерінің қорғалуына және жасанды интеллект жүйесімен өңделетін құпия ақпаратты қорғауға;

3) жасанды интеллект жүйелері пайдаланыла отырып құрылған зияткерлік меншік объектілеріне өз құқықтарын қорғау жөніндегі шараларды жүзеге асыруға құқылы.

2. Пайдаланушылар:

1) жасанды интеллект жүйелерін берілген қол жеткізу құқықтары шеңберінде ғана пайдалануға;

2) жасанды интеллект жүйелерін пайдалану кезінде белгіленген қауіпсіздік қағидалары мен шараларын сақтауға міндетті.

**17-бап. Деректер кітапханаларының меншік иелері мен иелерінің** **құқықтары мен міндеттері**

1. Деректер кітапханаларының меншік иелері мен иелері:

1) Қазақстан Республикасының заңдарында белгіленген шектеулерді сақтай отырып, өзінің деректер кітапханаларын еркін құруға, пайдалануға және таратуға;

2) жасанды интеллект жүйелерін пайдалану шарттары мен шектеулерін сақтауды қоса алғанда, мәлімделген мақсаттар шегінде оқыту үшін өздерінің деректер кітапханаларының пайдаланылуын бақылауға;

3) ұсынылған деректер кітапханаларында оқытылатын жасанды интеллект жүйесінің жұмыс істеу қағидаттары туралы ақпарат алуға құқылы.

2. Деректер кітапханаларының меншік иелері мен иелері:

1) ұсынылатын деректер кітапханаларының сапасын қамтамасыз етуге;

2) деректер кітапханаларына қол жеткізудің шарттары мен тәртібін айқындауға міндетті.

**4-тарау. ЖАСАНДЫ ИНТЕЛЛЕКТ ЖҮЙЕЛЕРІ**

**18-бап. Жасанды интеллект жүйелерінің құқықтық режимі**

1. Жасанды интеллект жүйелері пайдаланушылардың қауіпсіздігіне, қоғамға және мемлекетке әсер ету дәрежесіне қарай мыналарға бөлінеді:

1) тәуекелі төмен – жұмыс істеуінің бұзылуы немесе тоқтатылуы оларды пайдаланушыларға төмен әсер етеді;

2) тәуекелі орташа – жұмыс істеуінің бұзылуы немесе тоқтатылуы пайдаланушылар қызметінің тиімділігі мен нәтижелілігінің төмендеуіне әкелуі мүмкін және материалдық залал келтіруі мүмкін;

3) тәуекелі жоғары – жұмыс істеуінің бұзылуы немесе тоқтатылуы әлеуметтік және (немесе) техногендік сипаттағы төтенше жағдайға немесе Қазақстан Республикасының қорғанысы, қауіпсіздігі, халықаралық қатынастары, экономикасы, шаруашылығының жекелеген салалары, пайдаланушылары, инфрақұрылымы, жеке адамдардың тыныс-тіршілігі үшін елеулі жағмсыз салдарларға әкеледі.

Тәуекелі жоғары жасанды интеллект жүйелері ақпараттық қауіпсіздікті қамтамасыз ету саласындағы уәкілетті орган бекіткен Ақпараттық-коммуникациялық инфрақұрылым объектілерін ақпараттық-коммуникациялық инфрақұрылымның аса маңызды объектілеріне жатқызу қағидалары мен өлшемшарттарына сәйкес ақпараттық-коммуникациялық инфрақұрылымның аса маңызды объектілерінің тізбесіне енгізілуге жатады.

2. Жасанды интеллект жүйелері шешімдер қабылдаудағы тәуелсіздік дәрежесіне және пайдаланушыға әсер етуіне қарай мынадай болып бөлінеді:

1) қосалқы (көмекшілер) – жасанды интеллект пайдаланушыға көмек көрсету функцияларын орындайтын және түпкілікті шешімдерді тек пайдаланушы қабылдайтын жүйелер;

2) жартылай дербес жүйелер – меншік иесі (иесі) немесе пайдаланушы алдын ала берілген параметрлер шеңберінде шешімді автоматтандырылған түрде қабылдауға шектеулі құқықтар берген жүйелер, бұл ретте шешім қабылдау құқығын берген тұлға шешімдер қабылдау процесіне араласуы немесе жүйе қызметінің нәтижелерін өзгертуі мүмкін;

3) толық дербес жүйелер – алдын ала берілген параметрлерге қарамастан шешім қабылдайтын және осы жүйенің меншік иесі (иесі) тарапынан бақылауға алынбайтын жүйелер.

3. Қазақстан Республикасының аумағында жасанды интеллекттің толық дербес жүйелерін, сондай-ақ мынадай функционалдық мүмкіндіктері бар жасанды интеллект жүйелерін құруға және айналысқа шығаруға тыйым салынады:

1) жеке тұлғаның мінез-құлқын елеулі түрде бұрмалайтын және саналы шешімдер қабылдау қабілетін шектейтін немесе адамға зиян келтіруі немесе адамның өміріне, денсаулығына және мүлкіне зиян келтіру және өзге де зиян келтіру қатерін туғызуы мүмкін шешім қабылдауға мәжбүрлейтін санадан тыс, манипуляциялық немесе өзге де әдістерді пайдалану;

2) жасына, мүгедектігіне, әлеуметтік жағдайына байланысты және кез келген өзге де мән-жайлар бойынша жеке тұлғаның моральдық және (немесе) физикалық осалдығын адамға зиян келтіру немесе зиян келтіру қатерін тудыру мақсатында пайдалану;

3) Қазақстан Республикасының заңдарында көзделген жағдайларды қоспағанда, белгілі бір уақыт кезеңі ішінде жеке тұлғаларды немесе адамдар тобын олардың әлеуметтік мінез-құлқы немесе белгілі, көзделетін немесе болжанатын жеке қасиеттері негізінде бағалау және жіктеу;

4) адамдардың бейнелерін қоса алғанда, Интернеттен немесе бейнебақылау камералары жазбаларынан дербес деректерді мақсатсыз алу арқылы дербес деректер субъектісін тану дерекқорын құру немесе кеңейту;

5) жеке тұлғаларды олардың нәсілі, саяси көзқарастары, ұстанатын діні туралы қорытындыларды қалыптастыру үшін және жеке тұлғаны қандай да бір кемсіту үшін пайдалану мақсатында кез келген өзге мән-жайлар бойынша олардың биометриялық деректері негізінде жіктеу;

6) Қазақстан Республикасының заңдарында көзделген жағдайларды қоспағанда, жеке тұлғаның эмоцияларын оның келісімінсіз айқындау;

7) Қазақстан Республикасының заңдарында айқындалған жағдайларды қоспағанда, қоғамдық орындарда жеке тұлғаларды нақты уақытта қашықтықтан биометриялық сәйкестендіру;

8) Қазақстан Республикасының заңнамасында тыйым салынған жасанды интеллект жүйелері қызметінің нәтижелерін жасау және тарату.

**19-бап. Жасанды интеллект жүйелерінің тәуекелдерін басқару**

1. Жасанды интеллект жүйелерінің тәуекелдерін басқару деп жасанды интеллект жүйесінің бүкіл өмірлік циклі бойы меншік иесі және (немесе) иесі жоспарлаған және орындайтын үздіксіз процесс түсініледі, ол:

1. жасанды интеллект жүйесінің белгілі және болжамды тәуекелдерін оның болжамды мақсатына сәйкес пайдалану кезінде анықтауды және талдауды;
2. жасанды интеллект жүйелерінің тәуекелдерін оның болжамды мақсатына сәйкес және күтілетін мақсатсыз пайдалану жағдайында жүзеге асырылатын бағалауды;
3. анықталған тәуекелдердің алдын алуға және жоюға арналған тәуекелдерді басқару бойынша тиісті және мақсатты шаралар қабылдауды қамтиды.

2. Осы Заңның 18-бабының 3-тармағында көрсетілген мән-жайлардың туындау тәуекелдері анықталған жағдайда, жасанды интеллект жүйелерінің меншік иелері мен иесі залалды барынша азайтуға және азаматтардың, қоғамның мүдделерін қорғауға, оның ішінде жасанды интеллект жүйесін пайдалануды тоқтата тұру немесе толық тоқтату жолымен қорғауға бағытталған шаралар қабылдауға тиіс.

**20-бап. Жасанды интеллекттің ұлттық платформасы**

1. Жасанды интеллекттің ұлттық платформасы шектеулі уақыт кезеңі ішінде жасанды интеллект жүйелерін әзірлеу, оқыту, тәжірибелік пайдалану үшін бақыланатын ортаны қамтамасыз етеді.

2. Оператордың жасанды интеллекттің ұлттық платформасында қызметтер көрсету шеңберінде жеке және заңды тұлғалармен өзара іс-қимыл жасау тәртібін уәкілетті орган айқындайды.

**21-бап. Жасанды интеллект жүйелерін оқыту үшін деректер кітапханаларын құру және ұсыну**

1. Деректердің меншік иесі немесе иесі оларды Қазақстан Республикасының заңдарында белгіленген тыйымдар мен шектеулерді сақтай отырып, еркін пайдалануға және таратуға құқылы.

2. Жасанды интеллект жүйелерін оқыту алдын ала айқындалған және заңды мақсаттар шеңберінде деректердің меншік иелері немесе иелері ұсынған деректер кітапханалары негізінде жүзеге асырылады.

3. Деректердің меншік иелері мен иелерінің деректер кітапханаларын құруы және ұсынуы Қазақстан Республикасының Үкіметі бекіткен деректерді басқару жөніндегі талаптарға сәйкес жүзеге асырылады.

**5-тарау. ЖАСАНДЫ ИНТЕЛЛЕКТ САЛАСЫНДАҒЫ МЕМЛЕКЕТТІК РЕТТЕУ**

**22-бап. Жасанды интеллект жүйелерін пайдаланудың ашықтығын қамтамасыз ету**

1. Пайдаланушылар тауарларда жасанды интеллект жүйелері түріндегі құрамдастар бар екендігі, ал жұмыстар мен қызметтер осындай жүйелерді пайдалану арқылы өндірілетіні және (немесе) көрсетілетіні туралы хабардар болуға тиіс.

Пайдаланушылар өздерін жаңылыстыруы мүмкін жасанды интеллекттің генеративті жүйесінің синтетикалық нәтижелері туралы хабардар болуға тиіс.

Хабардар ету пайдаланушының көрсетілген ақпаратты қабылдауын қиындататын әдістерді қолданбай, нақты, қолжетімді және бір мәнді ескерту ақпаратын беру жолымен жүзеге асырылады.

Пайдаланушыларды жаңылыстыруы мүмкін жасанды интеллекттің генеративті жүйесінің синтетикалық нәтижелері туралы оларды хабардар етуге жауаптылық жасанды интеллект жүйелерінің меншік иелеріне немесе иелеріне жүктеледі.

2. Дербес деректерді автоматтандырылған түрде ғана өңдеу негізінде шешімдер қабылдауға қойылатын талаптар Қазақстан Республикасының дербес деректер және оларды қорғау туралы заңнамасында белгіленеді.

3. Жасанды интеллект жүйелерінің қызметі нәтижелерінің осы Заңның және Қазақстан Республикасының өзге де заңдарының талаптарына сәйкестігін қамтамасыз ету жөніндегі міндет жасанды интеллект жүйелерінің меншік иелеріне және (немесе) иелеріне жүктеледі.

**23-бап. Жасанды интеллект жүйелері қолданыла отырып жасалған туындыларға зияткерлік меншік құқығы**

Авторлық құқық объектілерін құруға және пайдалануға байланысты құқықтық қатынастарды реттеу Қазақстан Республикасының авторлық құқық және сабақтас құқықтар туралы заңнамасына сәйкес жүзеге асырылады.

**24-бап. Жасанды интеллект жүйелері келтірген зиянды өтеу**

1. Жасанды интеллект жүйелері келтірген зиянды өтеу Қазақстан Республикасының Азаматтық кодексінде айқындалған тәртіппен жүзеге асырылады.

2.  Жасанды интеллект жүйелері келтірген зиян үшін жауаптылықты және жасанды интеллект жүйелерін пайдалануға байланысты тәуекелдерді сақтандыру Қазақстан Республикасының сақтандыру және сақтандыру қызметі туралы заңнамасына сәйкес ерікті негізде жүзеге асырылады.

**6-тарау. ЖАСАНДЫ ИНТЕЛЛЕКТ САЛАСЫНДАҒЫ МЕМЛЕКЕТТІК ҚОЛДАУ**

**25-бап. Мемлекеттік қолдау шаралары**

1. Жасанды интеллектті дамытуды мемлекеттік қолдау шаралары ақпараттандыру туралы заңнамаға, Қазақстан Республикасының Кәсіпкерлік кодексіне және Қазақстан Республикасының өзге де заңдарына сәйкес жүзеге асырылады;

2. Мемлекеттік қолдауды жасанды интеллектті енгізу үшін экономиканың басым секторларының тізбесін ескере отырып, құзыреті шегінде уәкілетті орган, мемлекеттік органдар, ұлттық даму институттары және өзге де ұйымдар жүзеге асырады.

**26-бап. Жасанды интеллект саласындағы халықаралық ынтымақтастық**

1. Қазақстан Республикасының жасанды интеллект саласындағы халықаралық ынтымақтастығы халықаралық шарттарға және Қазақстан Республикасының заңнамасына сәйкес жүзеге асырылады.

2. Мемлекеттік органдар уәкілетті органмен келісу бойынша шет мемлекеттердің мемлекеттік органдарымен, халықаралық ұйымдармен және шетелдік заңды тұлғалармен жасанды интеллект саласындағы өзара іс-қимылды жүзеге асырады.

**7-тарау. ҚОРЫТЫНДЫ ЕРЕЖЕЛЕР**

**27-бап. Қазақстан Республикасының жасанды интеллект саласындағы заңнамасын бұзғаны үшін жауаптылық**

Қазақстан Республикасының жасанды интеллект саласындағы заңнамасын бұзу Қазақстан Республикасының заңдарында белгіленген жауаптылыққа алып келеді.

**28-бап. Осы Заңды қолданысқа енгізу тәртібі**

Осы Заң алғашқы ресми жарияланған күнінен бастап күнтізбелік алпыс күн өткен соң қолданысқа енгізіледі.

**Қазақстан Республикасының**

**Президенті**